Școala pe planeta Xilon (1)

*Alex este un băiat de 11 ani care, din greșeală, ajunge pe o navă extraterestră care îl duce pe planeta Xilon. Acolo este nevoit să trăiască printre xilonieni și să meargă la școală cu ei.*

— Pregătiți-vă să încheiați testul!

Vocea se auzea din tavan. Din instinct, Alex privi în sus, dar nu zări decât imensa cupolă roz a clasei, acoperită de câțiva norișori, care imitau cerul xilonian.

Încă nu reușise să se obișnuiască cu școala de pe Xilon, unde nu existau profesori, tablă sau cretă. Clasa era o cameră rotundă, roz, mobilată cu fotolii-pernă comode, de toate culorile. Pentru a crea o atmosferă plăcută, sala era luminată de un mic soare artificial ce strălucea vesel pe tavanul care imita cerul, iar pe ici, pe colo, lângă pereți, erau câțiva copaci, și aceștia de mai multe culori. Alex nu reușea să își dea seama dacă erau naturali sau artificiali, căci trunchiurile și frunzele lor erau lucioase ca plasticul.

Dacă nu erau puși să lucreze mai mulți la un proiect, elevii se așezau unde doreau în clasă. Fiecare avea câte o tabletă atât de mică, încât o putea ține în palmă. Dar, dacă trăgeai de marginile ei, putea lua orice formă și mărime. Pe această tabletă, Alex găsea de fiecare dată texte, imagini și filmulețe cu ceea ce învățau în acea zi. Tot pe ea își rezolva și exercițiile pe care le primea în clasă. Nu li se dădeau teme, dar cât timp era la școală avea de îndeplinit anumite sarcini, iar dacă nu le termina trebuia să stea după ore.

Profesorul era un robot, care supraveghea clasa de sus: un ochi roșu, mare, care îi privea non-stop din mijlocul tavanului. În timpul orelor, cu o voce amabilă și calmă, le explica ce trebuie să facă, le răspundea la întrebări, îi ajuta dacă aveau nevoie sau rezolva orice alte probleme. Tot acest profesor-robot îi pedepsea când făceau vreo prostie. Și nu era prea bine să fii prins făcând ceva greșit! Orice ai fi făcut, nu scăpai. Pedepsele nu erau grele, dar micilor xilonieni le era frică de profesorul-robot care îi vedea și-i auzea în fiecare secundă, așa că cei mai mulți dintre ei stăteau cuminți.

Fragment din romanul **Alex Blue, băiatul extraterestru** de Cristina Centea, ed. Polirom, 2020

Enumeră lucrurile care ți-au plăcut la școala de pe Xilon: \_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Enumeră lucrurile care nu ți-au plăcut la școala de pe Xilon: \_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Găsește cuvinte cu sens opus:

artificial —

imensa —

amabil —